EU-maiden valtiovarainministerit käsittelevät muun muassa veronkierron ehkäisyä, kun Ecofin-neuvosto kokoontuu perjantaina 12. helmikuuta Brysselissä. Euroryhmä keskustelee torstaina Kreikasta ja euroalueen taloustilanteesta. Suomea edustaa kokouksissa valtiovarainministeri Alexander Stubb.

EU:n komissio esittelee Ecofin-neuvostolle toimenpidepakettinsa veronkierron ehkäisemisestä. Valtiovarainministerit vaihtavat näkemyksiä aiheesta.

Komission tavoitteena on, että yritysten olisi maksettava verot siihen maahan, josta voitot ovat peräisin. Yhteisillä ratkaisuilla voitaisiin parantaa jäsenmaiden valmiuksia puuttua aggressiiviseen verosuunnitteluun, kunnes yhteisestä yhdistetystä yhtiöveropohjasta päästään ratkaisuun.

Toimenpidepaketti liittyy G20-maiden ja OECD:n yhteiseen hankkeeseen veronvälttämisen ja voitonsiirron estämiseksi (BEPS). Paketti sisältää kaksi direktiiviehdotusta ja kolme muuta aloitetta.

– Suomi kannattaa komission esitystä oikeudenmukaisesta, tehokkaasta ja kasvua edistävästä yhtiöverojärjestelmästä. Olemme aktiivisesti mukana etsimässä ratkaisuja ja toimenpiteitä, joilla voidaan yhteistyössä ehkäistä verojen välttelyä ja keinotekoista voitonsiirtoa, sanoo valtiovarainministeri Alexander Stubb.

Jatkotyössä pitää Suomen mielestä ottaa huomioon muun muassa vaikutukset kilpailukykyyn. Lisäksi on arvioitava, mitä vaikutuksia olisi sillä, että tuloverotuksen toimivaltaa siirtyisi EU:lle. Suomi kaipaa arviota myös ehdotusten yhteensopivuudesta jäsenmaiden erilaisten verojärjestelmien kanssa.

EU:n komission tiedote veronkierron ehkäisemisestä

Terrorismin rahoittamista torjutaan

Ecofin-neuvoston toinen pääaihe on terrorismin rahoittamisen torjunta. Valtiovarainministerien odotetaan antavan tukensa EU:n komission toimintasuunnitelmalle.

Komissio suunnittelee ehdottavansa EU-lainsäädäntöä muun muassa seuraavista aiheista:

tehostetut toimet asiakkaan tuntemisessa ja tunnistamisessa, kun asiakkaat ja näiden rahavirrat ovat korkean riskin valtiosta Euroopan talousalueen ulkopuolelta

virtuaalivaluuttojen vaihtoa tarjoavien palveluntarjoajien saattaminen rahanpesun ja terrorismin rahoittamisen estämistä koskevan sääntelyn piiriin

anonyymien prepaid-korttien sääntely

keskitetyt pankki- ja maksutilirekisterit tai tiedonhakujärjestelmät

rahanpesun selvittelykeskusten pääsy tietoon ja niiden välinen tietojenvaihto.

Suomi tukee toimia rahanpesun ja terrorismin rahoittamisen torjumiseksi. Komission tuleviin lainsäädäntöehdotuksiin on kuitenkin ennenaikaista ottaa kantaa toimintasuunnitelman perusteella.

Komission ehdotuksia viranomaisvastuiksi on Suomen mielestä tarkasteltava huolellisesti perus- ja ihmisoikeuksien kannalta, erityisesti yksityisyyden ja henkilötietojen suojan näkökulmasta. Suomi pitää tärkeänä, että jäsenvaltiot saattavat nopeasti ja tehokkaasti voimaan niin sanotun neljännen rahanpesudirektiivin.

EU:n komission tiedote terrorismin rahoituksen torjunnasta

Budjetille suuntaviivat

Ministerit kuulevat Ecofin-neuvostossa tilannekatsauksen pankkiunionista ja hyväksyvät yhteisen kannan G20-maiden valtiovarainministerien ja keskuspankkiirien kokoukseen. Neuvoston on myös määrä hyväksyä suositus vastuuvapauden myöntämisestä komissiolle EU:n budjetin toteuttamisesta varainhoitovuonna 2014.

Lisäksi neuvosto hyväksyy ensi vuoden budjetin suuntaviivat ja saa tilannekatsauksen omien varojen korkean tason työryhmän työn etenemisestä.

Euroryhmä keskustelee taloustilanteesta ja Kreikasta

Euroryhmä eli euromaiden valtiovarainministerit käsittelevät euroalueen taloustilannetta komission talviennusteen pohjalta. Ennusteen mukaan talouden elpyminen jatkuu vaimeana.

EU:n komission tiedote talousennusteesta

Kreikan lainaohjelmasta euroryhmä saa tilannekatsauksen. Neuvottelut väliarviosta jatkuvat edelleen, ja keskeisimpiä kysymyksiä on eläkejärjestelmän uudistus.

Muita euroryhmän aiheita ovat julkisten menojen laatu, euron kansainvälinen rooli, Portugalin alustava talousarviosuunnitelma ja euroryhmän kokousten avoimuus.

Lisätietoja:

Neuvotteleva virkamies Susanna Ikonen, puh. 02955 30049, [email protected]

Erityisavustaja Pasi Rajala, puh. 0400 464 393, [email protected]

Lainsäädäntöneuvos Marianne Malmgrén (veronkierron ehkäisy), puh. 02955 30163, [email protected]

Finanssineuvos Pekka Morén (ohjelmamaat), puh 02955 30290, [email protected]